***Prijedlog***

Na temelju članka 18. Poslovnika o radu Gradonačelnika Grada Velike Gorice (Službeni glasnik GVG br. 1/15, 6/15), Gradonačelnik Grada Velike Gorice donosi

**P R A V I L N I K**

**o dodjeli učeničkih i studentskih stipendija**

**I. OPĆE ODREDBE**

**Članak 1.**

Pravilnikom o dodjeli učeničkih i studentskih stipendija (u daljnjem tekstu: Pravilnik), utvrđuju se opći uvjeti, postupak i mjerila dodjele stipendije Grada Velike Gorice te prava i obveze korisnika stipendija.

**Članak 2.**

Naziv stipendije je: Stipendija Grada Velike Gorice (u daljnjem tekstu: Stipendija).

**Članak 3.**

Sredstva za Stipendiju osiguravaju se u proračunu Grada Velike Gorice u razdjelu nadležnog Upravnog odjela.

**Članak 4.**

U kategoriji učeničkih i studentskih stipendija Grad Velika Gorica dodjeljuje dvije vrste stipendija:

1. Stipendije za uspjeh
2. Stipendije prema socijalnom statusu

Učenik ili student može podnijeti molbu za obje kategorije stipendija.

**Članak 5.**

Broj i iznos stipendija utvrdit će svake godine gradonačelnik Grada Velike Gorice odlukom za svaku od kategorija stipendija iz članka 4. ovog Pravilnika.

Stipendija se dodjeljuje temeljem objavljenog natječaja, kojeg raspisuje gradonačelnik Grada Velike Gorice na prijedlog nadležnog Upravnog odjela.

**Članak 6.**

Učenici ili studenti dobitnici Stipendije Grada Velike Gorice ne mogu istovremeno primati i druge stipendije što dokazuju izjavom ovjerenom kod javnog bilježnika.

**Članak 7.**

Stipendija se dodjeljuje na temelju provedenog postupka i mjerila propisanih ovim Pravilnikom.

**II. TIJELO KOJE DODJELJUJE STIPENDIJE**

**Članak 8.**

O dodjeli Stipendije odlučuje Povjerenstvo za dodjelu stipendija Grada Velike Gorice (u nastavku teksta: Povjerenstvo).

Povjerenstvo ima šest članova i predsjednika. Članove Povjerenstva i predsjednika imenuje gradonačelnik Grada Velike Gorice na prijedlog nadležnog Upravnog odjela.

**Članak 9.**

Povjerenstvo radi na sjednicama. Sjednice saziva i vodi predsjednik Povjerenstva, a u slučaju njegove spriječenosti, zamjenik predsjednika kojeg iz reda svojih članova bira Povjerenstvo. Sjednica Povjerenstva može se održati ako je nazočna većina ukupnog broja članova.

Povjerenstvo odlučuje većinom glasova ukupnog broja članova. Odluke Povjerenstva potpisuje predsjednik Povjerenstva, a u slučaju njegove spriječenosti, zamjenik predsjednika.

O radu Povjerenstva vodi se zapisnik.

**Članak 10.**

Povjerenstvo za svoj rad odgovara gradonačelniku Grada Velike Gorice.

**Članak 11.**

Stručne i administrativne poslove za Povjerenstvo obavlja nadležni Upravni odjel.

**III. POSTUPAK DODJELE STIPENDIJE**

**Članak 12.**

Stipendija Grada Velike Gorice dodjeljuje se temeljem objavljenog natječaja.

Natječaj provodi i utvrđuje rezultate Povjerenstvo.

Natječaj se objavljuje na oglasnoj ploči Grada Velike Gorice i na službenoj web stranici Grada Velike Gorice.

**Članak 13.**

N a t j e č a j s a d r ž i :

- naziv tijela koje objavljuje natječaj

- vrijeme trajanja natječaja

- naziv tijela kojem se zahtjevi podnose

- opće uvjete i mjerila za dodjelu stipendije

- dokaze o ispunjavanju uvjeta za dodjelu stipendije

- vrijeme trajanja stipendije

- iznos i broj stipendija, posebno za učenike i studente

- prava i obveze stipendista

- druge uvjete

**Članak 14.**

Izjednačeni bodovi dobitnika stipendije koji su na posljednjem mjestu rang liste:

* U slučaju da više kandidata za stipendije prema uspjehu ostvari isti broj bodova, prednost ima kandidat lošijeg socijalnog statusa, koji se utvrđuje na osnovu dokaza o socijalnim prilikama u obitelji kandidata (potvrda o visini dohotka porezne uprave, broj članova obitelji i dr.).
* U slučaju da više kandidata za stipendije prema socijalnom statusu ima isti broj bodova, prednost ima kandidat koji je ostvario bolji uspjeh u školi.

**1. STIPENDIJE PREMA USPJEHU**

***A) z a u č e n i k e***

**Članak 15.**

Pravo na dodjelu Stipendije imaju učenici koji udovoljavaju sljedećim uvjetima:

1. da su redoviti učenici trećeg ili četvrtog razreda srednje škole
2. da imaju prebivalište na području Grada Velike Gorice najmanje 5 godina
3. da imaju prosjek ocjena najmanje 4,5
4. da su državljani Republike Hrvatske

**Članak 16.**

**E l e m e n t i**  za utvrđivanje liste kandidata za dodjelu Stipendije su:

1. uspjeh u školovanju
2. postignuti izvanškolski rezultati tijekom školovanja

**Članak 17.**

Način bodovanja kandidata za učeničke stipendije prema uspjehu:

1. Uspjeh u školovanju utvrđuje se na osnovu prosjeka ocjena iz prethodnih dviju godina školovanja. Srednja ocjena pomnožena sa brojem 3 određuje broj bodova.
2. usporedno pohađanje dviju srednjih škola - 2 boda

Uspjeh u školovanju kandidata utvrđuje se na osnovu povoljnijeg prosjeka ocjena škole.

1. sudjelovanje i uspjeh na smotrama i natjecanjima:

|  |  |  |
| --- | --- | --- |
| **Rang natjecanja/smotre** | **Osvojeno mjesto** | **Bodovi za natjecanja** |
| županijski | 1. | 4 |
| 2. | 3 |
| 3. | 2 |
| Sudjelovanje | 1 |
| državni | 1. | 7 |
| 2. | 6 |
| 3. | 5 |
| Sudjelovanje | 2 |
| međunarodni | 1. | 10 |
| 2. | 9 |
| 3. | 8 |
| Sudjelovanje | 3 |

Vrednuju se samo natjecanja u normativno uređenom sustavu natjecanja klasifikacijske naravi organiziranom u okviru sustava obrazovanja ili drugih sustava državne razine.

Osvojeno mjesto isključuje bodovanje po osnovi sudjelovanja.

Bodovi na koje učenici imaju pravo po ovom članku, zbrajaju se.

***B) z a s t u d e n t e***

**Članak 18.**

Pravo na dodjelu Stipendije imaju studenti koji udovoljavaju sljedećim uvjetima:

1. da su redoviti studenti druge ili više godine studija
2. da imaju prebivalište na području Grada Velike Gorice najmanje 5 godina
3. da imaju prosjek ocjena najmanje 4,5
4. da nisu apsolventi
5. da su državljani Republike Hrvatske
6. da nisu stariji od 26 godina

**Članak 19.**

**E l e m e n t i**  za utvrđivanje liste kandidata za dodjelu Stipendije su:

1. uspjeh tijekom posljednje dvije godine studija, odnosno prve godine studija
2. umjetnički, stručni i znanstveni rad tijekom studija

**Članak 20.**

Način bodovanja kandidata za studentske stipendije prema uspjehu:

1. uspjeh u studiju utvrđuje se na osnovu prosjeka ocjena iz prethodnih dviju godina školovanja, osim za studente druge godine dodiplomskog studija (prosjek ocjena iz prve godine studija). Srednja ocjena pomnožena sa brojem 3 određuje i broj bodova.
2. sudjelovanje u znanstveno-istraživačkom, odnosno umjetničkom projektu

|  |  |
| --- | --- |
| **Projekti** | **Bodovi** |
| voditelj domaćeg projekta | 2 |
| član tima domaćeg projekta | 1 |
| voditelj međunarodnog projekta | 3 |
| član tima međunarodnog projekta | 2 |

Bodovi navedeni u gornjoj tablici odnose se na znanstvene projekte. Stručni projekti boduju se s 50% vrijednosti bodova.

1. sudjelovanje na međunarodnoj razini natjecanja/smotre – 2 boda
2. objavljeni radovi

|  |  |
| --- | --- |
| **Objavljeni radovi** | **Bodovi** |
| u domaćoj recenziranoj publikaciji | 1 |
| u stranoj recenziranoj publikaciji | 2 |

Pod objavljenim radovima podrazumijevaju se oni radovi (članci i dr.) koji su objavljeni u relevantnim stručnim izdanjima za pojedina znanstvena područja i oni koji imaju stručnu recenziju.

1. osvojene nagrade

|  |  |
| --- | --- |
| **Vrsta/rang nagrade** | **Bodovi** |
| rektorova nagrada | 3 |
| dekanova nagrada | 2 |
| druge priznate nagrade | 1 |

Ukoliko je za iste rezultate dodijeljeno više nagrada, vrednuje se samo nagrada najvišeg ranga.

Bodovi na koje studenti imaju pravo po ovom članku, zbrajaju se.

**2. STIPENDIJE PREMA SOCIJALNOM STATUSU**

**Članak 21.**

Pravo na dodjelu Stipendije imaju učenici ili studenti koji udovoljavaju sljedećim uvjetima:

1. da su redoviti učenici trećeg ili četvrtog razreda srednje škole, odnosno redoviti studenti druge ili više godine studija
2. da imaju prebivalište na području Grada Velike Gorice najmanje 5 godina
3. da imaju prosjek ocjena najmanje 3,5
4. da su državljani Republike Hrvatske
5. da nisu stariji od 26 godina

**Članak 22.**

**E l e m e n t i**  za utvrđivanje liste kandidata za dodjelu Stipendije su:

1. socijalni status učenika, odnosno studenta
2. uspjeh u školovanju/studiranju

**Članak 23.**

Način bodovanja kandidata za stipendije prema socijalnom statusu:

|  |  |  |
| --- | --- | --- |
| **R.br.** | **Kategorije** | **Bodovi** |
| 1. | učenici, odnosno studenti iz obitelji koji su korisnici zajamčene minimalne naknade | 9 |
| 2. | učenici, odnosno studenti kategorizirani kao osobe s invaliditetom | 7 |
| 3. | učenici, odnosno studenti iz obitelji koji su korisnici jednokratnih pomoći | 6 |
| 4. | učenici, odnosno studenti iz obitelji s teškom socijalnom patologijom | 5 |
| 5. | učenici, odnosno studenti bez jednog ili bez oba roditelja | 4 |
| 6. | učenici, odnosno studenti čiji su roditelji kategorizirani kao osobe s invaliditetom | 3 |
| 7. | učenici, odnosno studenti iz obitelji sa četvero i više djece | 3 |
| 8. | prihod po članu obitelji ne prelazi 1.500,00 kuna | 3 |

Uspjeh u školovanju utvrđuje se na osnovu prosjeka ocjena iz prethodnih dviju godina školovanja, osim za studente druge godine studija. Srednja ocjena pomnožena sa brojem 3 određuje i broj bodova.

Uspjeh u školovanju za studente druge godine studija utvrđuje se na osnovi prosjeka ocjena iz prve godine studija. Srednja ocjena pomnožena s brojem 3 određuje broj bodova.

Kandidatu koji dobije bodove prema točkama 1. ili 3. ne pripadaju bodovi po ostalim kriterijima, osim prema uspjehu u školovanju.

Bodovi dobiveni po točkama 2., 4., 5., 6., 7. i 8. se zbrajaju.

Socijalni status iz točaka 1., 3. i 4. dokazuje se **isključivo** potvrdom Centra za socijalnu skrb.

**IV. OBJAVA REZULTATA**

**Članak 24.**

Prijedlog liste kandidata za dodjelu Stipendije objavljuje se na oglasnoj ploči Grada Velike Gorice te na službenoj web stranici Grada Velike Gorice.

Svaki kandidat može podnijeti pismeni prigovor gradonačelniku na Prijedlog liste kandidata u roku 8 dana od dana objavljivanja Prijedloga liste.

Gradonačelnik je dužan donijeti odluku o prigovoru u roku od 8 dana nakon isteka roka za prigovor.

Odluka o prigovoru je konačna.

**VI. UGOVOR O STIPENDIRANJU**

**Članak 25.**

Ugovor o korištenju Stipendije potpisuje Gradonačelnik Grada Velike Gorice ili osoba koju on ovlasti i stipendist.

**Članak 26.**

Ugovor o korištenju Stipendije sadrži:

- naziv ugovornih strana

- naziv škole ili studija za koje je odobrena stipendija

- iznos stipendije

- vrijeme za koje se stipendija dodjeljuje

- način i uvjeti vraćanja stipendije u slučaju neispunjavanja obveza iz ugovora

- broj žiro računa učenika/studenta koji je dobio stipendiju

- druga prava i obveze ugovornih strana.

**Članak 27.**

Stipendist je dužan donijeti potvrdu o položenoj školskoj/akademskoj godini za koju je stipendiran u nadležni Upravni odjel, a najkasnije 30 dana po završetku iste.

Stipendija se vraća ako stipendist, bez opravdanog razloga, ne završi razred odnosno godinu studija za koju se stipendira, o čemu, na prijedlog Povjerenstva, odluku donosi gradonačelnik Grada Velike Gorice.

**VII. ZAVRŠNE ODREDBE**

**Članak 28.**

Izmjene i dopune ovog Pravilnika donose se na isti način na koji se donosi i Pravilnik.

**Članak 29.**

Stupanjem na snagu ovog Pravilnika prestaje vrijediti Pravilnik o dodjeli učeničkih i studentskih stipendija (Službeni glasnik Grada Velike Gorice 4/14).

**Članak 30.**

Ovaj Pravilnik stupa na snagu danom objave u Službenom glasniku Grada Velike Gorice.

**KLASA:**

**URBROJ:**

**Velika Gorica,**

**GRADONAČELNIK**

Dražen Barišić